## Odluka o osnivanju Doma umirovljenika Udbina

### NN 32/1998 (10.3.1998.), Odluka o osnivanju Doma umirovljenika Udbina

# **VLADA REPUBLIKE HRVATSKE**

Na temelju odredbe članka 23. stavka 2. Zakona o Vladi Republike Hrvatske
("Narodne novine", br. 41/90, 8/91, 14/91, 53A/91, 9/92, 55/92 i 29/94)
i članka 12. stavka 2. Zakona o ustanovama ("Narodne novine", br. 76/93
i 29/97), Vlada Republike Hrvatske je na sjednici održanoj 5. ožujka 1998.
godine, donijela

## **UREDBU**

### **O OSNIVANJU DOMA UMIROVLJENIKA UDBINA**

Članak 1.

Ovom Uredbom Republika Hrvatska osniva javnu ustanovu socijalne skrbi
pod nazivom Dom umirovljenika Udbina (u daljnjem tekstu: Dom).

Sjedište Doma je u Udbini, Krbavska 1.

Članak 2.

Osnivač Doma je Republika Hrvatska, a prava i dužnosti osnivača obavlja
Ministarstvo rada i socijalne skrbi.

Članak 3.

Djelatnost Doma je:

- organizirano pružanje umirovljenicima i drugim odraslim i starijim
osobama usluge stanovanja, prehrane, pomoći i njege, socijalnog rada, zdravstvene
zaštite, odmora i rekreacije,

- organiziranje okupacijskih, kulturno-zabavnih, obrazovnih i drugih
aktivnosti ovisno o potrebama, sposobnostima i željama korisnika,

- pružanje korisnicima usluge poludnevnog i cjelodnevnog boravka,

- pružanje njege i pomoći u kućama bolesnicima, starim i nemoćnim osobama
za koje nije neophodan smještaj u zdravstvenu ili socijalnu ustanovu, te
pružanje i drugih usluga u obavljanju kućanskih poslova i zadovoljavanje
drugih sličnih potreba starijim osobama u njihovom stanu,

- pružanje usluga prehrane, pranja i glačanja rublja i drugim osobama
koje nisu korisnici Doma, a stare su i nemoćne osobe.

Članak 4.

Tijela Doma jesu Upravno vijeće, Stručno vijeće i ravnatelj.

Članak 5.

Ustanovom upravlja Upravno vijeće.

Upravno vijeće donosi program rada i razvoja ustanove i nadzire njihovo
izvršavanje, odlučuje o financijskom planu u okviru raspoloživih sredstava
osiguranih iz proračuna Republike Hrvatske za institucionalne i izvaninstitucionalne
oblike socijalne skrbi, obavljanje djelatnosti koja služi obavljanju osnovne
djelatnosti, donosi godišnji obračun, predlaže osnivaču promjene i proširenje
djelatnosti, daje osnivaču i ravnatelju prijedloge i mišljenja o pojedinim
pitanjima, donosi statut uz suglasnost osnivača, donosi druge opće akte
ustanove, donosi odluke u drugom stupnju u svezi s pravima zaposlenika,
raspravlja i odlučuje o izvješćima ravnatelja, obavlja i druge statutom
propisane poslove.

Članak 6.

Upravno vijeće ustanove ima 5 članova i čine ga predstavnici:

- osnivača (3 člana)

- zaposlenika (1 član)

- korisnika ustanove (1 član).

Članove Upravnog vijeća imenuje ministar rada i socijalne skrbi, na
način da predstavnika zaposlenika imenuje na prijedlog Stručnog vijeća,
a predstavnika korisnika na prijedlog korisnika.

Predsjednika i zamjenika predsjednika Upravnog vijeća bira i razrješava
Upravno vijeće iz redova predstavnika osnivača.

Upravno vijeće donosi odluke natpolovičnom većinom ukupnog broja članova.

Mandat članova Upravnog vijeća traje četiri godine.

O visini naknade za rad članova Upravnog vijeća odlučuje Upravno vijeće,
uz prethodnu suglasnost Ministarstva rada i socijalne skrbi, a isplaćuje
se iz sredstava ustanove.

Članak 7.

Voditelj ustanove je ravnatelj.

Ravnatelj obavlja sljedeće poslove:

- organizira i vodi rad i poslovanje ustanove,

- predstavlja i zastupa ustanovu,

- zastupa ustanovu u svim postupcima pred sudom, upravnim i drugim državnim
tijelima, te pravnim osobama s javnim ovlastima,

- daje pismenu punomoć drugoj osobi da zastupa ustanovu u pravnom prometu,

- određuje osobe ovlaštene za potpisivanje financijske i druge dokumentacije,

- vodi stručni rad ustanove i odgovoran je za stručni rad ustanove,

- imenuje Stručno vijeće ustanove,

- podnosi pismeno izvješće o cjelokupnom poslovanju Upravnom vijeću.

Članak 8.

Ravnatelja imenuje i razrješava Upravno vijeće na temelju javnog natječaja
uz prethodnu suglasnost Ministarstva rada i socijalne skrbi.

Članak 9.

Do imenovanja ravnatelja ustanovom upravlja privremeni ravnatelj.

Privremenog ravnatelja imenuje osnivač posebnom odlukom.

Privremeni ravnatelj se obvezuje, pod nadzorom osnivača, obaviti pripreme
za početak rada ustanove, a posebno pribaviti potrebne dozvole za početak
rada, te podnijeti prijavu za upis u sudski registar.

Članak 10.

Ustanova ima Stručno vijeće.

Sastav, osnivanje i poslovi Stručnog vijeća utvrdit će se statutom.

Stručno vijeće raspravlja i odlučuje o stručnim pitanjima rada ustanove
u sklopu nadležnosti utvrđenih zakonom i statutom ustanove, daje Upravnom
vijeću i ravnatelju mišljenje i prijedloge glede organizacije rada i uvjeta
za razvitak djelatnosti, te drugih poslova određenih zakonom i statutom.

Članak 11.

Dom će obavljati svoju djelatnost u objektu Rehabilitacijskog centra
u Udbini, kojeg je povjerenik Vlade Republike Hrvatske ustupio na trajno
korištenje Ministarstvu rada i socijalne skrbi za potrebe osnivanja ustanove
za smještaj starih i nemoćnih osoba, a obavljanje djelatnosti financirat
će se na način određen propisima o socijalnoj skrbi za financiranje ustanova
socijalne skrbi.

Članak 12.

Ako ustanova u obavljanju svoje djelatnosti ostvari dobit, ta se dobit
upotrebljava isključivo za obavljanje i razvoj djelatnosti ustanove.

Ministarstvo rada i socijalne skrbi može odlučiti da se dobit ustanove
upotrijebi za razvoj i obavljanje djelatnosti druge javne ustanove socijalne
skrbi čiji je osnivač Republika Hrvatska.

Ustanova može koristiti prihod od donacije isključivo za namjenu koju
odredi donator, a ukoliko namjenu ne odredi donator, odredit će je ministar
rada i socijalne skrbi.

Ustanova ne može bez suglasnosti Ministarstva rada i socijalne skrbi
steći, opteretiti ili otuđiti nekretnine i drugu imovinu, čija je pojedinačna
vrijednost veća od 100.000,00 kuna.

Članak 13.

Ustanova u pravnom prometu odgovara cijelom svojom imovinom, a osnivač
odgovara solidarno i neograničeno za obveze ustanove.

Članak 14.

Ustanova stječe svojstvo pravne osobe upisom u sudski registar, a svoju
djelatnost može početi obavljati nakon pribavljenog konačnog rješenja kojim
se utvrđuje da su ispunjeni propisani uvjeti glede prostora, opreme, stručnih
i drugih djelatnika te zdravstveni i ekološki uvjeti.

Članak 15.

Zadužuje se Upravno vijeće ustanove da donese statut, uz prethodnu suglasnost
osnivača, u roku od 30 dana od dana imenovanja.

Članak 16.

Ova Uredba stupa na snagu danom objave u "Narodnim novinama".

Klasa: 140-01/97-01/19
Urbroj: 5030104-98-1
Zagreb, 5. ožujka 1998.

Predsjednik
**mr. Zlatko Mateša,** v. r.

Odluka, NN 32/1998-382